প্রতিভার অপলক দ্যুতি, সাফল্যের দিকচিহ্ন তখন মঞ্চের সর্বত্র ছড়িয়ে-ছিটিয়ে! কৃতীদের নিজস্ব স্পর্শে সেখানে তৈরি হয়েছে এক আলোকবৃত্ত। শনিবার সন্ধ্যায় ওবেরয় গ্র্যান্ড হোটেলের বলরুমের সেই উজ্জ্বল আলোকবৃত্তে তিনি ছিলেন উজ্জ্বলতম।
আসলে তিনিই তো ‘ফেলুদা’, তিনিই ‘ক্ষিদ্‌’দা’, তিনিই ‘সন্দীপ’— এক কথায় বাংলা সিনেমার অম্লান গন্তব্য। বাংলা অভিনয় জগতের সেই অনিবার্য প্রতিষ্ঠান, সেই প্রকাণ্ড মহীরূহ সৌমিত্র চট্টোপাধ্যায়কেই ‘এবিপি আনন্দ’ ২০১৭ সালের ‘সেরার সেরা বাঙালি’ হিসেবে সম্মানিত করল! বাংলা কবিতার আরেক প্রাণপুরুষ শঙ্খ ঘোষের কাছ থেকে পুরস্কার গ্রহণের পরে সৌমিত্র বলেছিলেন, ‘‘যা কিছু আমার, যা কিছু আমি, সবকিছু বাঙালির দেওয়া। সবই পেয়েছি বাঙালির কাছ থেকে!’’
সৌমিত্রের সেই জীবনদর্শনেই বাঁধা পড়েছিল এদিনের ‘এবিপি আনন্দে’র অনুষ্ঠানে। ‘কর্মবিমুখ, পরিশ্রমবিমুখ’ বিশেষণগুলি দূরে ফেলে এদিনের সেরারা বোঝালেন, তাঁদের সাফল্য বস্তুত তাঁদের ‘নিষ্কম্প অন্তর্দৃষ্টি’র সাফল্য!  তাতে যতটা ইতিহাস রয়েছে, ততটাই রয়েছে সমকাল। যতটা তাঁরা দেশজ, প্রাদেশিক, ততটাই তাঁরা আন্তর্জাতিক। তাঁদের সাফল্য স্থান-কালের সীমা অতিক্রম করে আসলে হয়ে উঠেছে অখণ্ড বাংলার গৌরবগাথা।

শিরোপা: ‘সেরার সেরা’ সৌমিত্র চট্টোপাধ্যায়ের হাতে সম্মান তুলে দিচ্ছেন কবি শঙ্খ ঘোষ। — নিজস্ব চিত্র
সেই সূত্রেই ত্রয়োদশতম বর্ষের ‘সেরা বাঙালি’তে অভিনয় ক্ষেত্রে সেরা নির্বাচিত হলেন ওপার বাংলার জয়া এহসান, ক্রীড়াজগতের সেরা বাংলাদেশের ক্রিকেটদলের অধিনায়ক মাশরাফি মোর্তাজা। মোর্তাজার হাতে যখন সম্মানস্মারক তুলে দিচ্ছেন সদ্য ক্রিকেট বিশ্বকাপ ফাইনাল খেলে শহরে ফিরে আসা ঝুলন গোস্বামী, তখন বলরুম জুড়ে হাততালির ঝড়। 
সেই আবহেই নাট্যকলা বিভাগে ‘সেরা বাঙালি’ হিসাবে সম্মানিত হলেন বঙ্গনাট্য জগতের অন্যতম প্রাণপুরুষ বিভাস চক্রবর্তী, স‌ংগীতে কৌশিকী চক্রবর্তী, শিল্পকলায় রামানন্দ বন্দ্যোপাধ্যায়, বিনোদনে পি সি সরকার (জুনিয়র)। 
সমস্যা থাকলে, তার অবধারিত সমাধানও থাকে, এই তত্ত্বে যিনি বিশ্বাসী, তিনি বর্ধমানের প্রত্যন্ত গ্রাম থেকে পৌঁছে গিয়েছেন সকালে বাঙালির চা-বিস্কুটের প্লেটে। ‘বিস্ক ফার্মে’র সেই কর্ণধার কে ডি পাল পেলেন বাণিজ্যে সেরার শিরোপা। আর যাঁকে ছাড়া বাংলা কবিতার ইতিবৃত্ত অসম্পূর্ণ, যাঁর ‘স্নেহসবুজ দিনে’র কাছে বাঙালির ঋণ অপরিমেয়, সেই জয় গোস্বামী হলেন এবারের সাহিত্যে সেরা।
সামরিক দক্ষতাতেও বাঙালি যে উৎকর্ষের সর্বোচ্চ শিখরে পৌঁছতে পারে, এদিনের অনুষ্ঠানে রইল তারও স্বীকৃতি। যখন জীবনকৃতি পুরস্কারে সম্মানিত হলেন দেশের প্রাক্তন বায়ুসেনা প্রধান অরূপ রাহা। তাঁর কথায়, ‘‘দেশের সুরক্ষা সংকটের মধ্যে দিয়ে যাচ্ছে। সামরিক বাহিনী শক্তিশালী করার জন্য যুব প্রজন্মের, বিশেষ করে বাঙালি যুব প্রজন্মকে চাই। কারণ, তাঁদের মস্তিষ্ক রয়েছে।’’ 
সেরারাই পারেন পূর্বসূরিদের সুযোগ্য উত্তরাধিকার বহনের পাশাপাশি, উত্তর প্রজন্মের উপরে অনায়াস প্রভাব বিস্তার করতে। পারেন, হারার আগেও না-হারার বিশ্বাস জাগাতে। সুগভীর জীবনবোধ, জীবনদর্শনের স্বাতন্ত্র্য ও বিশ্বাসের সেই শিখরকেই এদিনের অনুষ্ঠান স্পর্শ করল যেন!